Hej Bolius  
  
Vi har et Genvex-anlæg af fabrikat varmegenvinderen TS.


Mit spørgsmål er, om det skader anlægget, at det slukkes om natten, da motoren sidder lige over soveværelset, så det er svært at falde i søvn.


Mvh Jens A J


Genvex varmegenvindingsanlæg larmer - kan vi slukke for det om natten?
 Hej Jens  
  
 Jeg ville nok hellere gå efter at få flyttet anlægget, og/eller at få det isoleret, frem for at slukke det. 


Selve anlægget går ikke i stykker af at blive slukket som sådan, men der vil desværre være en risiko for, at der kan udvikle sig kondens i ventilationskanalerne og i selve anlægget. Det skyldes, at kanalerne og anlægget stadigvæk vil blive fyldt med varm fugtig luft, og at vandet i luften vil kunne kondensere i kolde kanaler mv.


Der findes en række isoleringstiltag til et ventilationsanlæg, lige fra at stille det på tunge fliser oven på et tykkere lag hård isolering, til at hænge kassen op i kraftigere fjedre i spær (så man undgår vibrationslydene). Videre kan der sættes lyddæmpere på selve kanalerne, så lyd fra motoren mv. ikke rejser igennem kanalerne.


Kontakt et ventilationsfirma, som kan lave disse ændringer.


Hvis der ydermere er tale om et ældre anlæg, så kan en udskiftning af det også hjælpe. Fordelene kan være mindre støj sammen med et mindre energiforbrug til ventilatorer mv.


Held og lykke med det. Men undgå at slukke det, om ikke andet i vinterhalvåret.

